**Rhithymna** (m.kreik. Ῥίθυμνα, myös *Rhithymnos*, Ῥίθυμνος tai *Rhithymnia*, Ῥιθυμνία) oli antiikin aikainen kaupunki ja kaupunkivaltio (*polis*) Kreetan saarella Kreikassa. Sen kaupunkikeskus sijaitsi nykyisen Réthymnon kaupungin paikalla.

Maantiede
---------

Rhithymnan kaupunki sijaitsi Kreetan pohjoisrannikolla itään Kydoniasta ja länteen Herakleionista ja Knossoksesta. Kaupungista itäkaakkoon sijaitsi Eleuthernan poliksen alue ja lounaaseen Lappan poliksen alue. Rhithymnan akropoliina eli yläkaupunkina ja linnavuorena toimi mitä ilmeisimmin sama niemessä sijaitseva kukkula, jossa nykyisin on venetsialaisaikainen Réthymnon linnoitus (*Fortétza*). Kaupunki ja sen satama sijaitsivat oletettavasti akropoliin itä- ja kaakkoispuolella.

Nykyinen Réthymnon kaupunki ja sen keskellä Réthymnon linnoitus, jonka paikalla oletettavasti sijaitsi antiikin aikaisen kaupungin akropolis.
Rhithymnan lyömiä rahoja, piirroksia vuodelta 1837.

Historia
--------

Rhithymnan historiasta tiedetään antiikin lähteistä vain vähän. Kaupungin paikalla on ollut asutusta viimeistään myöhäisellä minolaisella kaudella (LM III) eli pronssikauden lopulla, jolta ajalta seudulta on löydetty hautoja. Antiikin kirjallisuudessa kaupungin mainitsevat lähinnä maantieteilijät, kuten Plinius vanhempi ja Ptolemaios. Kaupungin sijaan useammin mainitaan sieltä kotoisin olleita henkilöitä. Kaupungin kansalaisesta käytettiin etnonyymejä *Rhithymnios* (Ῥιθύμνιος) ja *Rhithymniatēs* (Ῥιθυμνιάτης).

Rhithymna löi omaa, aiginalaisen mallin mukaista rahaa noin vuodesta 330 eaa. lähtien. Kaupungilla oli ilmeisesti joitakin yhteyksiä Ptolemaioksiin, ja se perustettiin hellenistisellä kaudella 200-luvun eaa. lopulla uudelleen nimellä *Arsinoe* (Ἀρσινόη, *Arsinoē*). Uusi kaupunki sijaitsi joko samalla paikalla tai hyvin lähellä. Kaupungin vanha nimi palasi käyttöön 100-luvulla eaa.

Rhithymna vaikuttaa taantuneen roomalaisella kaudella. Claudius Aelianuksen mukaan se oli 200-luvun jaa. alkupuolella hyvin pieni, mahdollisesti lähinnä kylä. Nykyinen Réthymnon kaupunki on kehittynyt samalle paikalle erityisesti sen jälkeen, kun venetsialaiset ottivat alueen haltuunsa vuonna 1204 ja tekivät siitä linnoituspaikkansa.

Rakennukset ja löydökset
------------------------

Antiikin ajan Rhithymnasta on säilynyt vain vähän, sillä myöhempi kaupunki on kokonaan sen päällä. Samasta syystä siellä on voitu suorittaa vain vähän arkeologisia kaivauksia. Rhithymnassa oli oletettavasti Athenelle omistettu temppeli, sillä tämä vaikuttaa olleen kaupungin pääjumaluus. Kaupungissa tai sen lähellä oli mahdollisesti myös Artemis Rhokkaialle omistettu temppeli.

Varsinaisia löytöjä nykyisen kaupungin alueelta on tehty vain vähän. Niihin kuuluu joitakin myöhäisen roomalaisen kauden aikaisten talojen jäänteitä. Réthymnon arkeologisessa museossa on Réthymnon alueyksikön alueelta löydettyä esineistöä ja piirtokirjoituksia, mutta vain vähän varmuudella itse kaupungista peräisin olevia löytöjä.

Myös varhaisempia minolaisen ajan löytöjä itse kaupungista on tehty vain vähän. Merkittävin minolainen kohde kaupungin lähiympäristössä on Arménoin minolainen hautausmaa.

Lähteet
-------

1. 1 2 3 4 5 6  Hansen, Mogens Herman & Nielsen, Thomas Heine: *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3 4 5 6  Stillwell, Richard & MacDonald, William L. & McAllister, Marian Holland (toim.): "Rhithymna (Rhethymno) Crete", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2 3  Smith, William: "Rhithymna", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. 1 2  Rhithymna/Arsinoe *Pleiades*. Viitattu 4.11.2019.
5. ↑  Rhithymna (Crete) 8 Rethymno - Ριθυμνία *ToposText*. Viitattu 4.11.2019.
6. 1 2  Rethymno *Grekomania*. Viitattu 4.11.2019.
7. ↑  Claudius Aelianus: *Eläinten olemuksesta* (*Peri zōōn idiotētos*) 14.20.